Moja snaga u izazovnim vremenima

Već skoro godinu dana svijetom vlada virus. COVID-19 ostavio je značajne tragove u svijetu, brojne države su u krizi, ljudi su zabrinuti i nažalost, puno ljudi gubi bitku s virusom i umire.

Ovu bolest nitko u početku nije shvaćao ozbiljno, a sada je već sastavni dio naših života i obavezna tema svakog razgovora. Zatvarale su se škole, vrtići, kafići, restorani, turizam je stao… Time velik broj ljudi ostaje bez posla. Uz to i zbog bezbroj ostalih problema, ljudi padaju u depresiju. Odrasli, a sve više i mladi, dolaze do te granice da posežu za sredstvima ovisnosti koja zasigurno nisu rješenje. Jasno je da svi imamo briga i muče nas svakakve misli. Bojimo se za sebe i za naše bližnje, a najviše za one najstarije, ali ništa od toga ne bi smio biti izgovor da počnemo uništavati svoj život i ugrožavati zdravlje sredstvima ovisnosti. Odlična vijest je to što danas postoji mnogo telefonskih brojeva i službi koje možemo kontaktirati kako bi nam pomogli umanjiti brige. Virus nam je uvelike poremetio način života i sputava nas u mnogočemu. Mladima se također teško prilagoditi na ovu situaciju. Ne mogu se kretati kamo žele i usamljeni su. Sada još više mladih upada u pogrešna društva da bi zadovoljili neku potrebu za kontaktom s ljudima. To ih nažalost može odvući u krivi smjer. Puno mladih ne zna reći NE! i odbiti ponude koje im mogu uništiti život i ugroziti zdravlje jer se žele uklopiti i ne biti predmet izrugivanja. Ja također imam puno briga u ovo doba, ali na sreću imam obitelj i dobre prijatelje koji me usrećuju i kojima mogu reći sve što me muči.

Ova pandemija zasigurno nas je naučila da sreću moramo nalaziti u malim stvarima jer nismo ni svjesni koliko nam znače do trenutka kada nam se oduzmu.

U 2020. godini naučila sam najviše životnih lekcija i zbog toga sam sretna. Rečenica s kojom se utješim svaki put kad mi je teško je ta da ću barem imati o nečemu zanimljivome pričati unucima kao što moja baka priča meni sada.

Asja Kasapović, 8.B, I. osnovna škola Čakovec